Diari Oficial de la Generalitat Valenciana


Sumari del DOGV 4937, del 02-02-2005 (2005/892)

ORDRE de 26 de gener de 2005, de la Conselleria d'Agricultura, Pesca i Alimentació, per la qual es regulen les ajudes per a l'exercici 2005, al foment del cessament anticipat en l'activitat agrària a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4937

Data del DOGV
:   02-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/892


Data del document
:   26-01-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * FEOGA
    * suport econòmic
    * cessament d'activitat agrícola
    * ajuda a l'agricultura

ORDRE de 26 de gener de 2005, de la Conselleria d'Agricultura, Pesca i Alimentació, per la qual es regulen les ajudes per a l'exercici 2005, al foment del cessament anticipat en l'activitat agrària a la Comunitat Valenciana. [2005/X892]
  
El Reglament (CE) 1257/1999, del Consell, de 17 de maig, d'ajudes al desenvolupament rural a càrrec del Fons Europeu d'Orientació i Garantia Agrària, FEOGA, ha establit un nou marc general d'ajudes a favor d'un desenvolupament rural sostenible cofinançat per la Secció Garantia d'este Fons, per al període 2000-2006. Entre les ajudes previstes està la corresponent al foment del cessament anticipat en l'activitat agrària, a la qual es podran acollir els agricultors de major edat i els seus treballadors que decidisquen cessar en l'activitat agrària, contribuint així a millorar l'estructura de l'explotació resultant.
  
El Reglament R(CE) 1257/1999, establix el marc de les ajudes a favor d'un desenvolupament rural sostenible, les mesures del qual acompanyen i serveixen de complement a altres instruments de la política agrària comuna. El Reglament R(CE) 817/2004, estableix les disposicions d'aplicació del Reglament R(CE) 1257/1999.
  
En este marc comunitari, mitjançant la Decisió C (2000) 3549 de 24 de novembre de 2000, la Comissió Europea va aprovar el Programa de Desenvolupament Rural per a les Mesures d'Acompanyament a Espanya referit al període de programació 2000-2006
  
El document de programació, estableix el pla estratègic, que d'acord amb la Llei General de Subvencions, Llei 38/2003 de 17 de novembre, descriu i quantifica els objectius, defineix les mesures del programa, determina l'impacte econòmic, social i ambiental previsible i arreplega la planificació financera per al període de programació distribuït per mesures i exercicis pressupostaris.
  
Amb caràcter general, es persegueix l'objectiu d'adaptar les condicions de producció i les estructures de les explotacions acollides a estes mesures, amb la finalitat que complisquen amb els principis de desenvolupament sostenible dels principis productius. Concretament, amb el foment del cessament anticipat en l'activitat agrària, principalment, a aquelles zones on l'envelliment de la població i el minifundisme de les estructures es troba més accentuat, s'afavoreix la millora de l'estructura de l'explotació agrària i el canvi generacional.
  
El Reial Decret 5/2001 de 12 de gener, reformat pel Reial Decret 708/2002, regulen a Espanya l'aplicació del cessament anticipat en l'activitat agrària, prevista en el Capítol IV del Reglament (CE) 1257/1999, del Consell.
  
La present ordre, en compliment de la normativa comunitària i dels reials decrets anteriorment esmentats, estableix un règim d'ajudes per al foment del cessament anticipat en l'activitat agrària en l'àmbit de la Comunitat Valenciana
  
Per això, i fent ús de les atribucions que em són conferides
  
ORDENE
  
Article 1. Objectiu i àmbit d'aplicació
  
Per la present s'estableix un règim d'ajudes per a fomentar el cessament anticipat en l'activitat agrària, a fi d'assegurar uns ingressos als agricultors de major edat que decidisquen cessar en l'activitat agrària, així com fomentar la substitució d'estos agricultors de major edat per altres més jóvens que puguen millorar la viabilitat econòmica de l'explotació a qual accedeixen
  
Les ajudes regulades en la present ordre s'aplicaran a tot el territori de la Comunitat Valenciana.
  
Article 2. Definicions
  
Als efectes d'aplicació d'estes ajudes, s'entén per:
  
a) Cedent: l'agricultor que cessa definitivament en l'activitat agrària amb finalitats comercials i cedisca la seua explotació a un cessionari o bé a un servici o entitat de transmissió.
  
b) Cessionari agrari: la persona física o jurídica, ja que s'inclouen les cooperatives i entitats associatives agràries, que succeïsca al cedent a l'explotació agrària i que, per eixe motiu, amplie la grandària d'esta, o que prenga en tot o en part les terres cedides pel cedent per a ampliar així la seua pròpia explotació. S'inclou en el concepte de cessionari agrari els jóvens agricultors, açò és, aquelles persones majors de díhuit anys i menors de quaranta, que exercisquen o pretenguen exercir l'activitat agrària.
  
c) Treballadors de l'explotació: les persones que exercisquen la seua activitat a l'explotació del cedent, siguen membres de la família del titular o assalariades i cessen definitivament en l'activitat agrària.
  
d) Cessionari no agrari: la persona o entitat que es faça càrrec de les terres cedides per a destinar-les a usos forestals, a creació de reserves ecològiques o a altres usos no agraris.
  
e) Titular de l'explotació: la persona física o jurídica que exerceix l'activitat agrària organitzant els béns i drets integrants de l'explotació amb criteris empresarials i assumint els riscos i responsabilitats civils, socials i fiscals que puguen derivar-se de la gestió de l'explotació.
  
f) Agricultor professional: la persona física que sent titular d'una explotació, almenys, el 50 per cent de la seua renda l'obtinga d'activitats agràries o altres activitats complementàries, sempre que la part de renda procedent directament de l'activitat agrària realitzada a la seua explotació no siga inferior al 25 per cent de la seua renda total i el temps de treball dedicat a activitats agràries o complementàries siga superior a la mitat del seu temps de treball total.
  
A estos efectes es consideraran activitats complementàries la participació i la presència com a conseqüència d'elecció pública, en institucions de caràcter representatiu, així com en òrgans de representació de caràcter sindical, cooperatiu o professional, sempre que estos es troben vinculats amb el sector agrari, les de transformació dels productes de la seua explotació i les relacionades amb la conservació de l'espai natural i protecció del medi ambient, igual que les turístiques, cinegètiques i artesanals realitzades en la seua explotació.
  
g) Agricultor a títol principal: l'agricultor professional que obtinga almenys el 50 per cent de la seua renda total de l'activitat agrària exercida en la seua explotació i el temps de treball de la qual dedicat a activitats no relacionades amb l'explotació siga inferior a la mitat del seu temps de treball total.
  
h) Unitat de treball agrari, UTA, el treball efectuat per una persona dedicada a temps complet, durant un any, a l'activitat agrària.
  
i) Explotació agrària: conjunt de béns i drets organitzats empresarialment pel seu titular en l'exercici de l'activitat agrària, primordialment, amb finalitat de mercat, i que constituïx, en si mateix, una unitat tecnicoeconòmica.
  
j) Hectàrea tipus: superfície compresa per una hectàrea el marge brut de la qual estàndard, MBE, és de 300 euros o el seu equivalent en unitats de bestiar major, UGM. Per a convertir qualsevol superfície al concepte unitari d'hectàrea tipus, s'aplicaran les taules de marges bruts estàndard, MBE, de l'annex número 1.
  
Article 3. Beneficiaris
  
Podran ser beneficiaris de les ajudes establides en esta ordre:
  
a) Els titulars d'explotacions que cessen definitivament en l'activitat agrària, en avant cedents.
  
b) Els treballadors de les explotacions els titulars de les quals cessen definitivament en l'activitat agrària
  
Article 4. Requisits dels cedents
  
Per a tindre dret a les ajudes que s'establixen en esta disposició, els cedents hauran de reunir els requisits següents:
  
a) Haver complit 55 anys d'edat, sense haver complit els 65, en la data de sol·licitud. Així mateix, podran sol·licitar l'ajuda aquells que complisquen l'esmentada edat mínima dins de l'any civil.
  
b) Haver exercit l'activitat agrària durant els deu anys anteriors al cessament, cotitzant al règim de la Seguretat Social que s'especifica en el punt 2 de l'article 10 de la present ordre.
  
c) Haver cotitzat a qualsevol règim del sistema de la Seguretat Social un període previ tal que els permeta completar, al complir els seixanta-cinc anys, almenys quinze anys de cotització.
  
d) Estar al corrent de les seues obligacions fiscals i amb la Seguretat Social.
  
e) Transmetre la seua explotació agrària, en cas de ser propietari d'esta, a un o diversos cessionaris.
  
Article 5. Requisits dels cessionaris agraris
  
1. Podran ser cessionaris agraris les persones següents:
  
a) Les persones físiques titulars d'explotacions agràries amb preexistència d'un any abans de la data de sol·licitud del cessament en l'activitat agrària pel cedent, quan reunisquen els requisits següents:
  
- No haver complit els cinquanta anys d'edat en la data de sol·licitud del cessament del cedent.
  
- Posseir un nivell de capacitació professional suficient, per a la determinació del qual es conjugaran criteris de formació lectiva i experiència professional.
  
- Estar donat d'alta en el Règim Especial Agrari de la Seguretat Social o en el Règim especial de treballadors per compte propi o autònoms en funció de la seua activitat agrària i haver cotitzat en estos règims durant un període mínim d'un any.
  
- Exercir o passar a exercir, com a conseqüència de l'augment de dimensió de la seua explotació, l'activitat agrària a títol principal.
  
b) Els treballadors del sector agrari que, no sent titulars d'una explotació, complisquen els requisits previstos en el paràgraf a).
  
c) Els agricultors jóvens, definits per la Llei 19/1995 de 4 de juliol, de Modernització de les Explotacions Agràries, com aquelles persones majors de díhuit anys i menors de quaranta anys, que exercisquen o pretenguen exercir l'activitat agrària.
  
d) Les cooperatives i entitats associatives agràries.
  
2. En qualsevol dels casos, els cessionaris s'han de comprometre a exercir l'activitat agrària a títol principal i a mantindre l'explotació resultant de la transmissió o explotació equivalent durant un termini no inferior a cinc anys. Si abans de transcórrer els cinc anys el cessionari abandona l'activitat agrària, el cedent haurà de comunicar-ho per escrit a la Direcció Territorial de la Conselleria d'Agricultura, Pesca i Alimentació corresponent, proposant a un altre cessionari, que reunisca els requisits exigits en esta norma, perquè es faça càrrec de l'explotació fins a completar almenys els cinc anys comptats des de la data de certificació.
  
3. Als efectes d'esta norma, en cap cas un cònjuge pot ser cessionari de l'altre cònjuge.
  
Article 6. Requisits dels treballadors
  
Els treballadors de les explotacions els titulars de les quals cessen en l'activitat agrària, per a poder ser beneficiaris de les ajudes, hauran de complir els requisits següents:
  
a) Haver complit els cinquanta-cinc anys d'edat sense haver complit els seixanta-cinc en la data de la sol·licitud del cedent. També podran sol·licitar les ajudes aquells que complisquen l'esmentada edat mínima dins de l'any civil.
  
b) Haver cotitzat a qualsevol règim del sistema de la Seguretat Social durant un període previ tal que els permeta completar, al complir els seixanta-cinc anys, almenys quinze anys de cotització, dels quals els dos últims anteriors al cessament ho han de ser sense interrupció.
  
c) Estar al corrent de les seues obligacions fiscals i amb la Seguretat Social.
  
d) Haver dedicat a l'activitat agrària, almenys, la meitat del seu temps de treball durant els cinc anys anteriors al cessament.
  
e) Haver treballat a l'explotació del cedent com a mínim durant el temps equivalent a tres anys de treball a temps complet durant els cinc anys que precedeixen a l'inici del cessament d'este titular.
  
f) Cessar definitivament en l'activitat agrària.
  
Article 7. Requisits de les explotacions dels cedents
  
1. L'explotació del cedent ha de reunir els requisits següents:
  
a) Ha de tindre una dimensió mínima de 12 hectàrees tipus.
  
b) No haurà d'utilitzar més de dos unitats de treball assalariat, ni estes sobrepassar l'aportació de mà d'obra familiar. Per a estos càlculs es tindran en compte els criteris establits en l'Ordre de 20 de desembre de 2001, de la Conselleria d'Agricultura, Pesca i Alimentació, per a la millora i modernització de les estructures de producció de les explotacions agràries, així com les taules d'equivalència de les distintes orientacions productives indicades en els seus annexos.
  
c) No haurà d'haver experimentat una reducció en la superfície superior al 20 per cent en els dos últims anys anteriors a la sol·licitud del cessament anticipat, excepte quan el cessionari siga fill del titular i haguera rebut, amb anterioritat al cessament, part de l'explotació.
  
Article 8. Requisits de l'explotació del cessionari i resultant
  
a) Si el cessionari és titular d'explotació preexistent, la dimensió mínima ha de ser de 16 hectàrees tipus.
  
b) Si el cessionari és un agricultor jove que s'instal·la amb motiu del cessament, o un treballador, haurà d'ampliar l'explotació que rep del cedent amb una dimensió mínima equivalent a 12 hectàrees tipus, dins dels quatre anys següents a la seua instal·lació.
  
c) L'explotació resultant ha de tindre una rendibilitat per UTA igual o superior al 35 per cent de la renda agrària de referència.
  
L'estudi de viabilitat que per a cada explotació l'han de realitzar els tècnics de la Conselleria d'Agricultura, Pesca i Alimentació, s'avaluarà, almenys, la millora de la viabilitat de l'explotació resultant en un període de cinc anys. Per a este estudi es tindran en compte els criteris establits en l'Ordre de 20 de desembre de 2001, de la Conselleria d'Agricultura, Pesca i Alimentació, per a la Millora i Modernització de les Estructures de Producció de les Explotacions Agràries, així com les taules d'equivalència de les distintes orientacions productives indicades en els seus annexos.
  
Article 9. Transmissió de cedents a cessionaris
  
Per a poder accedir a les ajudes previstes en l'article 12, s'hauran de complir les condicions següents:
  
1) En les transmissions a cessionaris agraris, el cedent ha de transmetre la base territorial de la seua explotació, així com tots els drets, quotes, quantitats de referència i concessions administratives afectes, tant a la part agrícola com a la ramadera, a una o més persones o entitats que complisquen els requisits de cessionaris agraris previstos en l'article 5.
  
No obstant l'establit en el paràgraf anterior, el cedent podrà continuar explotant, com a màxim, un 10 per cent de la superfície agrícola de la seua explotació, sense superar una hectàrea i una unitat de bestiar major, per a dedicar-la al consum familiar. Podrà, a més, disposar de les superfícies ocupades per construccions, sempre que les utilitze com a vivenda permanent.
  
2) Per a calcular la dimensió de l'explotació del cedent i estimar el dret a l'ajuda, es tindran en compte els béns privatius i guanys d'ambdós cònjuges, sempre que este últim autoritze la cessió, en cas contrari el cedent, no tindrà dret a ajuda.
  
3) L'explotació o la part que siga propietat del cedent s'ha de transmetre, a excepció, si és el cas, de les superfícies que es conserven en virtut del segon paràgraf del punt 1 anterior, en propietat, o cedir-la en arrendament per un termini no inferior a cinc anys comptats a partir de la resolució de l'expedient, i sempre superior al període de temps transcorregut entre la data de cessament i el moment en què el cedent complisca seixanta-cinc anys. La transmissió en propietat es formalitzarà en escriptura pública. En cas d'arrendament es formalitzarà també per mitjà d'escriptura pública o contracte privat inscrit, després de la resolució favorable de l'expedient, al Registre Especial d'Arrendaments Rústics de la Comunitat Valenciana.
  
Quan el cedent no siga propietari de tota o part de l'explotació, haurà de resoldre els contractes que afecten l'activitat productiva de l'esmentada explotació.
  
4) Les explotacions on cesse un treballador posseiran una capacitat d'ocupació de mà d'obra superior a 1 UTA.
  
5) Les terres cedides tant a cessionaris agraris com a no agraris, siga quin siga la seua destinació, s'hauran d'utilitzar en condicions compatibles amb el manteniment o la millora del medi ambient i de l'espai rural.
  
Article 10. Sol·licituds de l'ajuda i documentació
  
El termini per a la sol·licitud d'estes ajudes, serà des de l'endemà a la publicació de l'ordre fins al dia 31 de març de 2005.
  
Podran sol·licitar les ajudes que es regulen en esta ordre els cedents que hagen complit els 55 anys sense complir els 65, o que complisquen l'esmentada edat mínima dins de l'any civil.
  
El cedent ho sol·licitarà mitjançant els formularis i impresos habilitats per la Conselleria d'Agricultura, Pesca i Alimentació i aportarà la documentació següent:
  
1. Fotocòpia compulsada del DNI/NIF del titular i del cònjuge, si és el cas. Si no coincideix la data de naixement, s'aportarà certificat de naixement.
  
2. Informes o certificats dels òrgans competents de la Seguretat Social, en els quals s'arrepleguen, el règim d'afiliació, els períodes de permanència en alta i la situació laboral respecte a qualsevol tipus d'incapacitat. A estos efectes seran admissibles els següents règims d'afiliació:
  
a) Règim Especial Agrari de la Seguretat Social per compte propi.
  
b) Règim Especial de treballadors per compte propi o autònoms en funció de la seua activitat agrària.
  
c) Règim Especial Agrari per compte d'altre dels agricultors professionals que, en el moment de la sol·licitud, acrediten estar assalariats per una empresa agrària mitjançant document de cotització de l'empresa a la Seguretat Social, sempre que estos agricultors, en el moment de l'acreditació dels compromisos, estiguen donats d'alta en algun dels règims de la Seguretat Social que figuren en els apartats a) o b).
  
3. Certificat de la Tresoreria General de la Seguretat Social d'estar al corrent del pagament.
  
4. Certificació de l'Agència Tributària d'estar al corrent de les obligacions fiscals.
  
5. Declaració de l'Impost sobre la Renda de les Persones Físiques dels tres anys anteriors a la presentació de la sol·licitud del cessament. Si el titular que cessa ho fa amb cònjuge a càrrec i les declaracions no són conjuntes, es presentaran també les corresponents al cònjuge.
  
6. Acreditació de la titularitat de les superfícies i ramats, que componguen l'explotació objecte de transmissió, mitjançant la presentació de qualsevol dels documents següents:
  
- Certificat o nota simple del Registre de la Propietat.
  
- Escriptures públiques de propietat.
  
- Mitjançant la informació cadastral que a estos efectes disposa l'òrgan instructor dels expedients. Quan esta no coincidisca amb la manifestada per l'interessat, s'admetrà com a prova certificat de la Gerència Territorial de Cadastre o nota simple de registre en cas de propietat. Tot això, a nom del titular o cònjuge quan el règim econòmic de la societat matrimonial siga de guanys.
  
- Contracte escrit d'arrendament o parceria liquidat de l'impost de transmissió patrimonial corresponent.
  
- La titularitat del ramat s'acreditarà mitjançant el Llibre d'Explotació Ramadera actualitzat i la comunicació del pagament de l'última prima ramadera.
  
Pel que disposa el Codi Civil, la data d'un document privat no es comptarà respecte a tercers, sinó des del dia en què haguera sigut incorporat o inscrit en un registre públic, des de la mort de qualsevol dels qui el van firmar, o des del dia en què se lliurara a un funcionari públic per raó del seu ofici.
  
7. Autorització expressa del cònjuge per a la cessió dels béns de guanys i privatius, que conformen l'explotació agrària que es va a transmetre.
  
8. El compromís del propietari de les terres cedides en cultiu al titular de l'explotació cedent relatiu a la resolució de contractes o a la transmissió de la propietat o cessió en arrendament al cessionari.
  
9. Acreditació de la titularitat de dades bancàries per al pagament de les ajudes, mitjançant el Document, normalitzat de la Conselleria d'Agricultura, Pesca i Alimentació, de Manteniment de Tercers.
  
10. La mà d'obra pròpia i familiar s'acreditarà mitjançant fotocòpia compulsada de la cartilla de la seguretat social actualitzada del titular, o si és el cas certificat d'empadronament i la declaració de l'IRPF de l'últim exercici dels membres de la unitat familiar a càrrec del cedent.
  
Junt amb la documentació del cedent el cessionari emplenarà l'annex corresponent a ell i aportarà la documentació següent:
  
- Si el cessionari té explotació preexistent o és treballador del sector agrari:
  
L'annex corresponent a la sol·licitud del cedent, degudament emplenada.
  
Fotocòpia compulsada del DNI/NIF, si és el cas.
  
Acreditació de la capacitat i competència professionals adequades regulades en l'Ordre de la CAPA, de 20 de desembre de 2001, per a la Millora i Modernització de les Estructures de Producció de les Explotacions Agràries.
  
Informe o certificat de la Direcció Provincial de la Tresoreria General de la Seguretat Social, en el qual s'arreplegue, el règim d'afiliació a la Seguretat Social i els períodes de permanència en alta.
  
Acreditació de la titularitat de l'explotació, mitjançant els mateixos documents que es demanen al cedent en el punt 6 de l'article 10, excepte els treballadors del sector agrari que no siguen titulars d'explotació agrària.
  
Declaració de l'Impost sobre la Renda de les Persones Físiques de l'últim exercici.
  
- En el cas d'agricultors jóvens que s'instal·len en l'activitat agrària acollint-se a les ajudes de primera instal·lació d'agricultors jóvens de l'Ordre de 20 de desembre de 2001, de la Conselleria d'Agricultura, Pesca i Alimentació, per a la Millora i Modernització de les Estructures de Producció de les Explotacions Agràries, presentaran:
  
Fotocòpia compulsada del DNI/NIF.
  
Fotocòpia compulsada de la resolució aprovatòria de l'ajuda o fotocòpia compulsada de la sol·licitud d'ajudes.
  
- Si es tracta d'agricultors jóvens que s'instal·len sense acollir-se a les ajudes de primera instal·lació, presentaren:
  
Fotocòpia compulsada del DNI/NIF.
  
S'hauran de comprometre, expressament, a complir els requisits de la Llei 19/1995, acreditant la seua formació abans de la certificació o comprometent-se a adquirir-la abans de dos anys, i acreditar l'alta en l'activitat agrària, abans de la certificació.
  
- Si el cessionari fóra una cooperativa o una entitat associativa agrària, haurà de complir les condicions arreplegades en la Llei 19/1995 de 4 de juliol, de Modernització de les Explotacions Agràries, articles 5 i 6 i adjuntar la documentació següent:
  
Fotocòpia del CIF de l'entitat i NIF del representant.
  
Còpia compulsada dels seus estatuts i escriptura de constitució.
  
Certificació de l'acta on conste l'acord de sol·licitar ser cessionaris de la línia de Cessament Anticipat i nomenament del representant de l'entitat per a efectuar la seua tramitació.
  
Article 11. Sol·licitud de l'ajuda del treballador i documentació
  
Podran sol·licitar les ajudes que es regulen en esta ordre el treballador d'una explotació el titular de la qual cessa en l'activitat agrària, sempre que complisquen els requisits de l'article 6 de la present ordre.
  
Junt amb la sol·licitud d'ajuda haurà de presentar la documentació següent:
  
- Fotocòpia compulsada del DNI/NIF, si és el cas.
  
- Informe o certificat de l'òrgan competent de la Seguretat Social, en el qual s'arreplegue: el Règim d'Afiliació a la Seguretat Social, els períodes de permanència en alta i la situació laboral respecte a qualsevol tipus d'incapacitat.
  
- Certificats de l'Agència Tributària i de la Tresoreria General de la Seguretat Social d'estar al corrent dels pagaments.
  
- Declaracions de l'impost de la renda de les persones físiques de les tres últimes anualitats
  
- Documents acreditatius de treballar a l'explotació del titular que cessa i d'haver desenvolupat en esta l'esmentada activitat, almenys, durant el temps equivalent a tres anys de treball a temps complet dins dels cinc anys que precedeixen a l'inici del cessament del titular.
  
- En el cas de treballador sense relació de parentiu amb el cedent, es presentaran contractes de treball o documents acreditatius de cotització per jornades reals a la Seguretat Social dels cinc anys que precedeixen a l'inici del cessament del titular, a fi de comprovar que com a mínim s'ha treballat durant el temps equivalent a tres anys de treball a temps complet dels cinc anys anteriors.
  
Article 12. Règim d'ajudes
  
1. Els cedents percebran, fins a aconseguir la jubilació definitiva i, com a màxim, fins al dia en què complisquen els 65 anys d'edat:
  
a) Una indemnització anual, l'import de la qual es fixa en les següents quantitats, segons el que disposa l'article 10 i la Disposició Final Primera del Reial Decret 5/2001 de 12 de gener.
  
- 6.932,40 euros, si el titular té cònjuge a càrrec seu i sempre que estel cònjuge no reba l'ajuda prevista en l'apartat 4.
  
- 5.842,32 euros, si el titular no té cònjuge a càrrec seu
  
- 5.348,64 euros, si el cònjuge rep l'ajuda prevista en l'apartat 4.
  
Als efectes previstos en este apartat, s'entendrà que hi ha cònjuge a càrrec del beneficiari quan convisca amb este i depenga econòmicament d'ell. No existirà dependència econòmica quan el cònjuge exercisca activitat remunerada, per compte propi o alié, o perceba pensió del sistema de la Seguretat Social, prestació o subsidi de desocupació o qualsevol altra prestació pública anàloga.
  
b) Una prima anual complementària de 106,18 euros per hectàrea tipus que transmeta o cedisca de l'explotació, sense excedir 3.000 euros per beneficiari. Si el cedent transmet en propietat el 100 per cent de la seua propietat en l'explotació, percebrà un 20 per cent més en la prima anual complementària per hectàrea tipus.
  
2. Els cedents percebran, si és el cas, un complement anual de jubilació, des del dia en què, al complir els seixanta-cinc anys, es jubilen definitivament fins que complisquen els setanta anys d'edat.
  
El període total d'ajudes per jubilació anticipada i complement anual de jubilació no podrà excedir quinze anys.
  
El complement anual de jubilació serà el resultat de sumar la indemnització anual i la prima anual complementària per hectàrees tipus, referides en l'apartat 1, descomptant de la quantitat resultant la quantia de la seua jubilació definitiva i les quotes a la Seguretat Social del beneficiari, corresponents als últims dotze mesos.
  
Si la quantia del complement de jubilació fóra inferior a 300,51 euros anuals, el pagament d'este complement es podrà fer en un únic pagament anual.
  
3. Si hi haguera diversos titulars de l'explotació que compleixen les condicions de l'article 3 els imports d'indemnització, prima complementària i complement anual de jubilació, previstos en els apartats 1 i 2, es repartiran entre ells, proporcionalment a la seua coparticipació a l'explotació.
  
4. Els treballadors que s'acullen a les ajudes, percebran una indemnització anual l'import de la qual serà de 3.545,40 euros segons el que disposa l'article 10 i la Disposició Final Primera del Reial Decret 5/2001.
  
Les esmentades ajudes les podran percebre fins a aconseguir la jubilació definitiva i com a màxim fins al dia en què complisquen els 65 anys d'edat. Només es concedirà indemnització a un treballador per explotació, tenint preferència els treballadors per compte d'altre sobre els familiars, i dins d'estos, si hi haguera més d'un, el més antic, i en cas d'igualtat, el de major edat.
  
Article 13. Criteris de prioritat
  
En el cas que les sol·licituds d'ajuda superen els límits pressupostaris s'aplicaran els següents criteris de preferència:
  
1r) El cedent major de seixanta anys.
  
2n) El cessionari reunisca els requisits per a ser qualificat com a agricultor jove.
  
3r) L'explotació s'aculla a un pla de reestructuració sectorial establit pel Ministeri d'Agricultura, Pesca i Alimentació o per la Conselleria d'Agricultura, Pesca i Alimentació.
  
4t) La cessió de tota l'explotació es realitze en règim jurídic de propietat.
  
5t) L'explotació del cedent estiga ubicada a zona desfavorida beneficiària de la indemnització compensatòria.
  
Article 14. Règim d'incompatibilitats
  
1. La percepció de les ajudes establides en este programa és incompatible amb:
  
a) La condició de pensionista per jubilació en qualsevol règim de la Seguretat Social o sistema de pensions finançat totalment o parcialment amb recursos públics.
  
b) La condició de pensionista per invalidesa permanent, finançat totalment o parcialment amb recursos públics.
  
c) Si el beneficiari de les ajudes percebera prestacions per maternitat, incapacitat temporal, incapacitat permanent en règims compatibles, o altres prestacions de caràcter periòdic de la Seguretat Social, les quanties d'estes seran deduïdes de l'import de les ajudes.
  
d) Qualsevol ajuda vinculada amb l'activitat agrària que siga finançada amb recursos públics.
  
2. Són compatibles amb la percepció de les ajudes, les prestacions familiars per fill a càrrec i per pensió de viudetat.
  
3. L'activitat agrària, realitzada pel cedent, sense finalitats comercials, no serà subvencionable en virtut de la Política Agrària Comuna.
  
Article 15. Tramitació, resolució i certificació de compromisos
  
Independent del lloc de presentació de les sol·licituds, la tramitació de cada expedient s'iniciarà a l'Oficina Comarcal de la Conselleria d'Agricultura, Pesca i Alimentació de la comarca que es corresponga amb la ubicació de l'explotació.
  
En la instrucció dels expedients intervindran les oficines comarcals de la Conselleria d'Agricultura, Pesca i Alimentació i les direccions territorials corresponents.
  
La proposta de resolució de l'expedient correspondrà als directors territorials de la Conselleria d'Agricultura, Pesca i Alimentació, els quals elevaran la proposta al secretari autonòmic d'Agricultura i Relacions Agràries amb la Unió Europea, qui resoldrà per delegació segons la Disposició Final Primera.
  
El termini màxim per a notificar la resolució serà de sis mesos, comptats a partir de la data de registre d'entrada de la sol·licitud. Quan els titulars complisquen els 55 anys amb posterioritat a la finalització del termini de sol·licituds, la data de la resolució serà posterior al compliment d'esmentada edat.
  
El cedent haurà de complir el seu compromís de transmissió de l'explotació en un termini de sis mesos, comptats a partir del dia següent a la data de recepció de la resolució, excepte petició justificada i la seua corresponent aprovació. El beneficiari, ho comunicarà dins d'este termini, a la Conselleria d'Agricultura, Pesca i Alimentació i, aportarà la documentació següent:
  
1. Acreditació de la transmissió de l'explotació al cessionari, amb les condicions expressades en l'article 9 de la present ordre. En cap cas la transmissió de l'explotació es podrà realitzar amb anterioritat a la concessió de l'ajuda, per la qual cosa no s'admetran documents de transmissió de titularitat anteriors a la data de la resolució de l'expedient.
  
2. Declaració de l'últim exercici d'IRPF, sempre que no haguera sigut lliurat amb anterioritat.
  
3. Justificació del pagament de les quotes mensuals abonades a la Seguretat Social des de la sol·licitud fins a la certificació que no s'hagueren aportat amb anterioritat, o certificat de la Direcció de la Tresoreria General de la Seguretat Social d'estar al corrent del pagament.
  
4. Declaració censal de cessament en l'activitat agrària, presentat a l'Agència Estatal d'Administració Tributària, i en el cas d'activitats que ho exigisquen, declaració de baixa en l'impost d'activitats econòmiques.
  
5. Acreditació de la transferència de tots els drets de l'explotació agrària.
  
6. Llibre d'Explotació Ramadera, si és el cas, a nom del cessionari.
  
7. En el cas que el cedent tinga resolt l'expedient amb cònjuge a càrrec seu. Haurà de justificar que el cònjuge no esta donat d'alta en cap règim de la Seguretat Social a partir de la resolució de l'expedient. La justificació es realitzarà mitjançant un informe de vida laboral i la declaració de l'IRPF corresponent que s'haurà de presentar dins del termini concedit per a l'acreditació dels restants compromisos.
  
La no-justificació d'este punt dins del termini establit comportaria minorar la subvenció concedida, passant a percebre el cedent, la quantitat corresponent a cedent sense cònjuge a càrrec seu
  
8. En el cas que el cedent haja accedit a les ajudes com a agricultor professional afiliat al règim especial agrari per compte d'altre, haurà de presentar un certificat de la Seguretat Social en el qual figure donat d'alta en algun dels règims que figuren en els apartats a) i b) del punt 2 de l'article 10 d'esta ordre.
  
En el cas que el beneficiari de l'ajuda siga un treballador de l'explotació, haurà d'aportar els documents indicats en els punts 2 i 3.
  
Les oficines comarcals de la Conselleria d'Agricultura, Pesca i Alimentació, comprovaran que es compleixen tots els compromisos i emetran la corresponent certificació.
  
El dret a la percepció de les ajudes aprovades tindrà efecte a partir del dia primer del mes següent a la data de compliment de compromisos, excepte quan es modifique la resolució inicial per cobrament d'una prestació de la Seguretat Social, en que la data d'inici del nou pagament tindrà efectes a partir del dia en què comença el cobrament de la Seguretat Social.
  
El beneficiari està obligat a comunicar a l'administració qualsevol canvi que afecte els compromisos adquirits i modifique la seua condició de beneficiari.
  
Article 16. Situació dels beneficiaris respecte a la Seguretat Social
  
Una vegada certificat el compliment de compromisos, els cedents i treballadors tenen l'obligació d'informar, a la Direcció Provincial de la Tresoreria General de la Seguretat Social, de la seua situació de beneficiaris de les ajudes al cessament anticipat en l'activitat agrària.
  
Durant el període de percepció de les ajudes regulades en la present disposició, el beneficiari estarà considerat en situació assimilada a la d'alta, amb l'obligació de cotitzar en el corresponent règim del sistema de la Seguretat Social.
  
A efectes de determinar les quotes, s'aplicaran les bases i tipus que en cada moment estan establides en el règim de la Seguretat Social del qual es tracte. Les esmentades quotes seran ingressades directament pels beneficiaris de les ajudes.
  
Article 17. Règim de control i reintegrament de les ajudes
  
La Conselleria d'Agricultura, Pesca i Alimentació, realitzarà activitats que comprendran tant controls administratius sobre les sol·licituds d'ajuda, com controls sobre el terreny, per a verificar el compliment de les condicions i compromisos adquirits.
  
Els controls administratius consistiran per un costat, en la comprovació de les dades consignades en la sol·licitud de l'ajuda i la seua adequació amb els quals obren en poder de l'administració Pública i, per un altre, del respecte a la normativa comunitària i estatal vigent.
  
Si el cessionari es vera obligat a abandonar l'activitat agrària, el cedent ho comunicarà per escrit a des direccions territorials de la Conselleria d'Agricultura Pesca i Alimentació i proposarà a un altre cessionari, que reunisca els requisits exigits en esta norma, perquè es faça càrrec de l'explotació fins a completar almenys els cinc anys comptats des de la data de certificació
  
Si es produïra la defunció d'un beneficiari, els familiars estan obligats a comunicar-ho a la Conselleria d'Agricultura, Pesca i Alimentació.
  
Les persones que perceberen indegudament ajudes després de la defunció d'un beneficiari estan obligades a reintegrar-les, incrementades en l'interés legal dels diners i sense perjuí de l'exigència de responsabilitats d'acord amb la normativa vigent.
  
L'incompliment dels compromisos, excepte causes de força major degudament justificades per escrit, així com la no-col·laboració en les labors d'inspecció donarà lloc al reintegrament de les quantitats ja percebudes incrementades en l'interés legal corresponent.
  
Article 18. Tramitació i pagament
  
La tramitació del pagament s'ajustarà al que determina el Decret 178/1996 de 2 d'octubre, del Govern Valencià, pel qual es designa a la Conselleria d'Agricultura, Pesca i Alimentació com a organisme pagador de les despeses corresponents a la Política Agrària Comunitària.
  
Les despeses que origine l'aplicació de la present ordre seran imputades al programa 714.50, de la secció 12 i, de conformitat amb el que disposa la Llei de Pressupostos de la Generalitat Valenciana, seran de reconeixement preceptiu conforme a les regles pressupostàries de la Secció Garantia del Feoga i, a la planificació financera del Programa de Desenvolupament Rural d'Espanya (programa horitzontal per a les mesures d'acompanyament), referit al període de programació 2000-2006, d'acord amb l'article 3 de la Decisió de la Comissió C (2001) 4739 de 20 de desembre.
  
DISPOSICIONS FINALS
  
Primera
  
Es faculta per al desplegament i execució del que disposa la present ordre i es delega en el secretari autonòmic d'Agricultura i Relacions Agràries amb la Unió Europea l'exercici de la competència per a resoldre les sol·licituds que es presenten a l'empara d'esta ordre.
  
Segona
  
Les actualitzacions de les indemnitzacions previstes en l'article 12 d'esta ordre es realitzaran d'acord amb la Disposició Final Primera del Reial Decret 5/2001 de 12 de gener.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 26 de gener de 2005
  
El conseller d'Agricultura, Pesca i Alimentació,
  
JUAN GABRIEL COTINO FERRER
  
ANNEX I
  
Taula de marges bruts estàndard, MBE.
  
Comunicació de la Comissió relativa als marges bruts estàndard, MBE, per a les diferents especulacions agrícoles (2000/C 179/01), que s'aplicaran per al càlcul de les dimensions de les explotacions.
  
Codi Activitat productiva Euros(1)
  
D/01 Blat bla i espelta 449
  
D/02 Blat dur 514
  
D/03 Ségol 304
  
D/04 Ordi 330
  
D/05 Avena 223
  
D/06 Dacsa en gra 1.412
  
D/07 Arròs 2.039
  
D/08 Altres cereals 430
  
D/09 Llegums
  
D/ Llegums seques en cultiu pur per a farratge 502
  
D/09b Altres 481
  
D/10 Creïlles 3.177
  
D/11 Remolatxa sucrera 1.964
  
D/12 Plantes de birbar farratgeres 663
  
D/13 Plantes industrials
  
D/13a Tabac 5.280
  
D/13b Llúpol 4.349
  
D/13c Cotó 2.419
  
D/13d Altres plantes oleaginoses o tèxtils i altres
  
 plantes industrials
  
D/13d3- Canya de sucre
  
D/13di Llavors oleaginoses 413
  
D/13di1 Colza i napicol 281
  
D/13di2 Gira-sol 334
  
D/13di3 Soia 431
  
D/13dii Plantes medicinals, aromàtiques i espècies 2.676
  
D/13diii Altres plantes industrials 413
  
D/14a Hortalisses fresques, melons, maduixes
  
 cultivades a terres de labor 3.397
  
D/14b Hortalisses fresques, melons, maduixes a
  
 cultius hortícoles 5.774
  
D/15 Hortalisses fresques, melons, maduixes
  
 d'hivernacle 20.140
  
D/16 Flors i plantes ornamentals (no inclosos els
  
 vivers) a cultius hortícoles. 5.832
  
D/17 Flors i plantes ornamentals (no inclosos els
  
 vivers) d'hivernacle 19.272
  
D/18 Plantes farratgeres
  
D/ Praderies i pastius temporals 232
  
D/18b Altres plantes farratgeres 421
  
D/19 Llavors i plantes de terres llaurades 1.180
  
D/20 Altres cultius de terres llaurades 413
  
D/21 Guarets sense ajuda financera
  
D/22 Guarets en règim d'ajudes sense explotació
  
 econòmica 119
  
E Horts familiars
  
F Praderies i pastius permanents
  
F/01 Praderies permanents i pastius, no inclosos
  
 els pastius pobres 62
  
F/02 Pastius pobres 1
  
G/01 Plantacions de fruiters i baies
  
G/ Fruites fresques i baies d'espècies originàries
  
 de zones temperades 1901
  
G/01b Fruites i baies d'espècies d'origen subtropical 7613
  
G/01c Fruits de corfa 625
  
G/02 Plantacions de cítrics 3829
  
G/03 Oliverars
  
G/ Que produïsquen normalment olives de taula 1164
  
G/03b Que produïsquen normalment olives per a oli 607
  
G/04 Vinyes
  
G/ Que produïsquen normalment vi de qualitat. 896
  
G/04b Que produïsquen normalment altres vins 670
  
G/04c Que produïsquen normalment raïm de taula 1520
  
G/04c Que produïsquen normalment panses 1520
  
G/05 Vivers 20224
  
G/06 Altres cultius permanents 1682
  
G/07 Cultius permanents d'hivernacle 20075
  
I/01 Cultius successius secundaris no farratgers
  
I/ Cereals no farratgers 226
  
I/01b Llegums no farratgeres 242
  
I/01c Llavors oleaginoses no farratgeres 283
  
I/01d Altres cultius successius de caràcter secundari 235
  
I/01d1 Altres cultius successius de caràcter secundari
  
 no farratgers
  
I/01d Altres cultius successius de caràcter secundari
  
 farratgers
  
I/02 Xampinyons 4018
  
J/01 Equins 95
  
J/02 Bovins de menys d'un any
  
J/ Bovins de menys d'un any, mascles 88
  
J/02b Bovins de menys d'un any, femelles 88
  
J/03 Bovins mascles d'un a dos anys 141
  
J/04 Femelles de boví d'un a dos anys 84
  
J/05 Bovins mascles de dos anys i més 278
  
J/06 Jònegues de dos anys i més 91
  
J/07 Vaquí lleter 697
  
J/08 Altres vaquins 238
  
J/09 Ovins (de totes les edats)
  
J/ Ovelles 44
  
J/09b Altres ovins 23
  
J/10 Caprins (de totes les edats)
  
J/ Femelles reproductores caprí 73
  
J/10b Altres caprins 31
  
J/11 Porquets de menys de 20 quilos (pes viu) 20
  
J/12 Porques mares de 50 quilos i més 152
  
J/13 Altres porcins 21
  
J/14 Pollastres per a carn (per cada 100 caps) 117
  
J/15 Gallines ponedores (per cada 100 caps) 463
  
J/16 Altres aus de corral (per cada 100 caps) 117
  
J/17 Conilles reproductores 47
  
J/18 Abelles 49
  
J/19 Altres animals
  
R/139 Bolets
  
R/334 Les altres plantes oleaginoses
  
Font: Diari Oficial de la Unió Europea C 179 de 27.06.2000